Hvordan - og hvorfor - forhindrede Københavns Politi en række aktivister i at bruge deres ytringsfrihed under officielle besøg fra Kina i perioden fra 2012-14?

Det er det centrale spørgsmål i det arbejde, Tibet-kommissionen satte i gang i begyndelsen af november sidste år.

Læs også : Afhøring af Holger K. om Tibetsag tog tre minutter

Siden er vidnerne strømmet ind og ud af døren på Fremtidsvej 1 i Søborg nord for København, hvor kommissionen har til huse.

Hidtil er der primært afhørt politifolk, men nu er turen kommet til de politiske beslutningstagere - blandt andet tidligere udenrigsministre. Torsdag svarede Holger K. Nielsen (SF) på spørgsmål, og senere i dag er det så Villy Søvndals tur.

Han erklærede sig i efteråret uvidende om ordren til politiet om at gribe ind mod demonstranter ved det kinesiske besøg i 2012.

- Jeg havde aldrig hørt om det, sagde Villy Søvndal i et interview i Politiken.

Den daværende justitsminister, Morten Bødskov (S), har også meddelt, at han ikke kendte til ordren.

Siden 3. november er politifolk, tidligere og nuværende PET-chefer, ambassadesekretærer og departementschefer blevet afhørt, og undervejs er det blandt andet kommet frem, at der i maj og juni i 2012 flød e-mails fra Udenrigsministeriet til Statsministeriet.

Delegation skulle skærmes

De e-mails handlede blandt andet om, at kinesiske embedsmænd var bekymrede for demonstrationer i København. Megafoner og forstyrrelser ville man meget gerne være fri for - den kinesiske delegation skulle skærmes.

Hvorvidt det gav anledning til, at man fra politisk hold gik videre i systemet med den bekymring - og om man besluttede at reagere på den - bliver vi måske klogere på under de kommende afhøringer, hvor altså Villy Søvndal, men også Statsministeriets departementschef, Christian Kettel Thomsen, og tidligere udenrigsminister Martin Lidegaard (R) skal i vidneskranken.

Læs også : Statsministeriet melder pas i Tibet-sagen

Sagen er interessant rent principielt, fordi politiets håndtering af Tibet-demontranterne under statsbesøget i 2012 tilsyneladende gentog sig ved yderligere to kinesiske statsbesøg i årene efter.

I en årrække år har Københavns Politi kategorisk afvist, at der lå en direkte ordre om at skærme den kinesiske præsident for synet af demonstranter og Tibet-flag - en formulering som daværende justitsminister Morten Bødskov videregav til Folketingets Retsudvalg.